ธปท.เผยแบงก์แนวโน้มดีไตรมาสแรกกำไร5.8หมื่นล้าน
ธปท.เผยไตรมาสแรกระบบแบงก์มีกำไร 5.8 หมื่นล้านบาท ผลการดำเนินงานมีแนวโน้มดีต่อเนื่อง และมีโอกาสโตได้ต่อเนื่องจากภาวะสินเชื่อเร่งตัวขึ้น ขณะที่หนี้เสียมีแนวโน้มลดลง
6 พ.ค. 2554

ธปท.เผยไตรมาสแรกระบบแบงก์มีกำไร 5.8 หมื่นล้านบาท ผลการดำเนินงานมีแนวโน้มดีต่อเนื่อง และมีโอกาสโตได้ต่อเนื่องจากภาวะสินเชื่อเร่งตัวขึ้น ขณะที่หนี้เสียมีแนวโน้มลดลง
น.ส.นวพร มหารักขกะ ผู้อำนวยการอาวุโส ฝ่ายกลยุทธุ์สถาบันการเงิน ธนาคารแห่งประเทศไทย(ธปท.) กล่าวว่า ระบบธนาคารพาณิชย์ในไตรมาสแรกปีนี้มีเสถียรภาพ สินเชื่อขยายตัวเร่งขึ้น โดยสินเชื่อรวมขยายตัวเพิ่มขึ้น 13.4% จากไตรมาสก่อนหน้า 11.3% เป็นการขยายตัวของทั้งสินเชื่อภาคธุรกิจและสินเชื่อเพื่อการอุปโภคบริโภค โดยเฉพาะสินเชื่อเพื่อการลงทุนเร่งตัวขึ้นจาก 2-3 ปีที่แล้วชัดเจนขึ้น ส่งผลดีต่อธุรกิจโดยภาพรวมและการขยายตัวของเศรษฐกิจ(จีดีพี)ที่ดีในปีนี้ 
ทั้งนี้ ระบบธนาคารพาณิชย์มีกำไรจากการดำเนินงาน 5.8 หมื่นล้านบาท เพิ่มขึ้นจากไตรมาสก่อนหน้า 5,600 ล้านบาท หรือ 10.7% และมีกำไรสุทธิ 3.4 หมื่นล้านบาท เพิ่มขึ้นจากไตรมาสก่อนหน้า 5,100 ล้านบาท หรือ 17.8% เนื่องจากการเพิ่มขึ้นของรายได้ดอกเบี้ยและรายได้ที่มิใช่ดอกเบี้ย ภาระค่าใช้จ่ายในการสำรองหนี้สูญลดลง เพราะหนี้ไม่ก่อให้เกิดรายได้(เอ็นพีแอล)ที่ยังไม่หักกันสำรอง(Gross NPl) ในระบบลดลงมาอยู่ที่ระดับ 3.2% ของสินเชื่อรวม จาก 3.6% ขณะที่เอ็นพีเอลสุทธิหลังหักกันสำรอง(Net NPL)ลดลงเหลือ 1.7% จาก 1.9% ซึ่งเป็นการลดลงของเอ็นพีแอลในสินเชื่อภาคธุรกิจเป็นสำคัญ  
“แนวโน้มต่อไปของธุรกิจแบงก์ยังขึ้นอยู่กับภาวะเศรษฐกิจ ซึ่งตอนนี้เศรษฐกิจไทยเติบโตในระดับที่ดี โอกาสของธุรกิจแบงก์ก็ยังดี ในไตรมาสมาสที่ 2 นี้สินเชื่อมีแนวโน้มดีขึ้นทุกภาคธุรกิจ ไม่ว่าภาคอุตสาหกรรม พษริชย์ อสังหาริมทรัพย์ ก่อสร้าง และสินเชื่อเพื่อการบริโภค แต่จะแผ่วลงบ้างก็มีแค่ภาคบริการ สินเชื่อเพื่อการซื้อที่อยู่อาศัย และเพื่อซื้อรถยนต์ ที่ชะลอลงบ้าง ซึ่งต้องจับตาดูต่อไปว่าเกิดจากสาเหตุอะไรและจะเป็นอย่างไรต่อ” น.ส.นวพรกล่าว